钦定古今图书集成/方舆汇编/职方典/第1288卷 > 《蓝溪堡记》程材
## 钦定古今图书集成/方舆汇编/职方典/第1288卷 > 《蓝溪堡记》程材

堡距县东六十里，地名“蓝溪山”，径通永宁、武阳暨武、
攸、邵州界。峰峦叠峙，溪水潆纡，上下十数里，绝无人
烟。茂林深树，虎啸猿啼。天将雨也，云连雾滃，咫尺莫
辨。及晴霁也，亭午始瞻天日。由是城步诸洞苗彝各
处流贼潜伏于山门水井，劫杀人财。各里输赋应役，
经营客旅，往往操持戈弩，聚积百人，始一过之。民患
莫此为甚。嘉靖辛丑秋八月十日，青坡司巡检余宝，
入县朝贺圣诞，归至山门，适遇群贼劫掳行囊，夺去
印信，干碍靖州参守衙门，贻害黄石、关硖二堡。县令
颖湖高公亲提兵快，入山大索，旬馀，莫知所往，始识
苗行要路流贼巢穴，出而叹曰：“山高路下，进退惟难，
无怪苗贼恃险为乱，吾有术焉。”立之军堡，使朝夕关
防，往来巡缉，则苗不敢近，贼不敢入，境赖以宁。适大
巡驼翁史公按临考察属吏，公以《失印防范》事上，驼
翁顾而喜曰：“吾闻高令善政矣，然有善政者，由于有
定力；有定力者，由于有定见。立堡之说，其见不亦定
而大耶？”遂允厥议，参守用保无虞，二堡官兵释罪，巡
检余宝幸得不死。公遂委属官刘环相度基址，于山
门之畔，前瞰黄石大河，后枕莲荷诸路，右腋新水炉
场，左倚牛石彝峒。就山伐木取石，造灰陶瓦，周围筑
城八十丈，高一丈二尺、厚一丈，串楼一百间，官厅、寝
室、营房大门，规度如制，焕然一新。说以劳民，民忘其
劳，不一月而落成。公命予以记之，辞不获巳，乃曰：“尝
闻天”位乎上，地位乎下，人以眇然之躯，参为三才，恒
窃疑之。继得之《易》曰：“天地定位，圣人成能。”夫圣人亦
人耳。疑始释焉。兹绥宁谚云：“不有永宁，不成绥宁。”是
天能使绥宁有永宁之富庶，不能使永宁无蓝溪之
险阻，是天亦不能遂其情，地亦不能得其平，天地之
道，犹有所憾也。公令立之堡，弘济艰危，使“苗贼远遁，
行者歌于途，负者休于树，无复向之操持戈弩。单骑
独往，无复向之聚积百人。是公之堡，真足以参赞天
地三才，为圣人成能之功矣，岂曰小补之哉！”于是武
阳致政二尹萧君凤、三都知事陶君满、庠生刘秀龙
辈过而歌曰：“蓝山苍苍，蓝水洋洋，高公之功，山高水
长。”予为之赓歌曰：“山之高兮，虎豹遁迹；水之深兮，蛟
鳄潜藏；公之德兮，民莫能忘。”暨而合邑士夫监生夏
相、庠生吴朝纲辈又从而和之曰：“维彼蓝冈，昔隐豺
狼，侵于之疆，公立之堡，镇定一方，永锡民福，永降民
康，召伯甘棠。”